คนกทม.ยื่นขอเงินชดเชยกว่า8แสนราย
คลังเผยคนกทม.ยื่นขอเงินชดเชย5,000 บาทแล้วกว่า 8 แสนรายคาดได้เงินรอบแรกภายใน22 ธ.ค.นี้
29 ต.ค. 2565

คลังเผยคนกทม.ยื่นขอเงินชดเชย5,000 บาทแล้วกว่า 8 แสนรายคาดได้เงินรอบแรกภายใน22 ธ.ค.นี้ 
นายวิรุฬ เตชะไพบูลย์  รมช.คลัง เปิดผเยว่า  สำหรับการช่วยเหลือผู้ประสบภัยทางภาครัฐ จำนวนรายละ 5,000 บาทนั้น จากข้อมูลครัวเรือนในพื้นที่จังหวัดต่าง ๆ ที่ประกาศพื้นที่ภัยพิบัติและได้รับความเสียหาย มีจำนวน ถึง 2.289 ล้านครัวเรือน เป็นเงินช่วยเหลือกว่า  1.14 หมื่นล้านบาท  โดยขณะนี้หน่วยงานที่เกี่ยวข้องได้มีการตรวจสอบและพร้อมที่จะจ่ายเงินช่วยเหลือแล้ว ประมาณ 2.4 แสนครัวเรือน   
สำหรับในพื้นที่กรุงเทพมหานคร ที่ประสบภัย ขณะนี้มีผู้ไปยื่นขอรับการช่วยเหลือแล้วกว่า 8 แสนราย เป็นเงิน 4,000 ล้านบาท เมื่อหน่วยงานที่เกี่ยวข้องตรวจสอบเรียบร้อยแล้วก็จะมีการจ่ายเงินได้ภายในเวลาตามที่คณะรัฐมนตรี ( ครม. ) มีมติไว้ให้จ่ายภายใน 45 วัน หลังจากที่มีมติออกมาเมื่อวันที่ 8 พ.ย. 2554 ซึ่งจะจ่ายได้ตั้งแต่วันที่ 22 ธ.ค. 2554 นี้  เพื่อช่วยเหลือในเบื้องต้นไปก่อน  
ขณะที่การชดเชยความเสียหายของบ้านพักอาศัย หรือเครื่องมือประกอบอาชีพ ที่เกิดขึ้นจริงหลังจากมีการสำรวจความเสียหายแล้วหน่วยงานที่เกี่ยวข้องก็สามารถเบิกจ่ายได้จากเงินทดรองราชการของหน่วยงาน ที่สามารถเบิกจ่ายได้ตามระเบียบของกระทรวงการคลังต่อไป สำหรับวงเงินงบประมาณในการช่วยเหลือส่วนนี้ มีจำนวนกว่า 1.54 หมื่นล้านบาท ทางกรมบัญชีกลางสามารถอนุมัติจ่ายเงินได้ทันทีที่หน่วยงานที่เกี่ยวข้องตั้งเรื่องขอเบิกมาทางระบบ GFMIS